Durek Verrett: – De kongelige er de største rasistene av dem alle
Sjamanen sparer ikke på kruttet i ny podkast. Men kritikken er ikke rettet mot den norske kongefamilien, kongehuset eller prinsessen personlig, sier Durek Verretts manager. Det er gått snart fem år siden Durek Verrett trådte inn i det norske rampelyset som prinsesse Märtha Louises kjæreste. Siden har han med jevne mellomrom kommet med anklager mot både den norske befolkningen og pressen. Blant annet at kritikken mot ham skyldes rasisme. – De lever i en boble Nå er det kongefamilien som får gjennomgå. Verrett og prinsessen snakker sammen i podkasten Quite Frankly med programleder Frank Elaridi. Der går han blant annet inn på møtet med den norske kongefamilien tilbake i 2019. – Jeg gjorde faktisk et triks på Märtha Louise for å se om hun hadde rasisme i seg. Det hadde hun selvsagt. Hun er en del av kongefamilien. De er de største rasistene av dem alle, sier Verrett. Programlederen følger opp med en parallell til Meghan Markle og hennes oppgjør med rasisme i det britiske kongehuset. Han gjorde et poeng av at det ikke burde overraske, da de er de opprinnelige rasistene som kolonialister. – De er «the OGs». De lever i en boble. De har ingen bevissthet rundt denne forståelsen, svarer Verrett. Saken ble først omtalt av Se og Hør. Ville belyse historiske handlinger Aftenposten har stilt Verrett spørsmål om uttalelsen via hans manager Simon Valvik. – Durek prøvde her å fremheve og belyse hvordan historiske handlinger, hvor kongefamilier som invaderer land og koloniserer dem, i dag kan forstås som symboler på en tid da rasistiske holdninger og praksiser var svært utbredt, svarer Valvik. – Det var ikke ment som kritikk av den norske kongefamilien, kongehuset eller prinsessen personlig, legger han til. Kongehuset ønsker ikke å kommentere saken. Det sier kommunikasjonssjef ved Slottet, Guri Varpe, til Aftenposten. Det gjør heller ikke prinsesse Märtha Louise, opplyser hennes manager Carina Scheele Carlsen. Verrett har tidligere i år omtalt kong Harald i langt varmere ordelag. I januar sa han følgende til VG i forbindelse med britiske prins Harrys oppgjør med rasisme: – Verden må vite hvilken fantastisk og fremtidsrettet konge Norge har som kjemper mot rasisme og står opp for meg. Nå må andre kongelige familier også starte å snakke om rasisme. Det gir en stor mulighet for endring. – Vil ikke ha en svart mann i kongefamilien Verrett har allerede fått krass kritikk denne uken for uttalelser han kom med på Instagram. Der hevdet han at vesener kunne ta plass i barn. «Sjaman Durek når nytt bunnivå», skrev Aftenpostens kommentator Therese Sollien. Det vakte stor debatt da Verrett kom med lignende uttalelser om rasisme sommeren 2022. Da snakket han i en livesending på Instagram om hvorfor han får så mye hat. – For det første vil de ikke ha en svart mann i kongefamilien. Det har aldri vært noen svarte i historien til de europeiske kongefamilien, så det er en veldig stor sak, sa Durek Verrett i sendingen. Han anklaget også legen Wasim Zahid for rasisme i 2019 da Zahid kritiserte Verrett for uttalelsene om at «kvinner får visse avtrykk på innsiden av vagina, dersom de har for mange sexpartnere».
Sjaman Durek Verrett snakker om kongefamilien og rasisme i en ny podkast. Manageren hans mener Verrett henviser til historiske handlinger hvor kongefamilier invaderte og koloniserte land. Kongehuset og prinsesse Martha Louise har valgt ikke å kommentere Verretts uttalelser.